Hvis man er på tur og skal bruge rent drikkevand kan man slæbe dte med i rygsækken. Men man kan også filtrere noget af det vand, som allerede findes i naturen. I Danmark har vi noget af verdens bedste og sikreste vand, så meget af det kan drikkes "som det er" uden større risiko. Men som regel skal det renses for urenheder, sand og blade og andet i den stil. Og til det skal man bruge et vandfilter. Det kan du selv bygge. Her får du opskriften på Outdoor NU's vandfilter: Start med at skære bunden af en 1½ liters sodavandsflaske. Vask den godt indvendigt. Lav en række huller i proppen med en kniv eller en boremaskine med et fint bor. Lav eventuelt et par huller i kanten af flasken, hvor du skar den over, og sæt en snor i, så flasken kan hænge "med hovedet nedad" Nu er du klar til at samle dit filter. Du skal bruge: 1½ liters flaske Et stykke vat (Eller evt køkkenrulle eller stof) Et par krus fint sand (Gerne så rent som muligt) Et krus grus og småsten Et ½ krus trækul (Det kan undlades, hvis du ikke har trækul fra et bål eller lign) Sådan gør du: Kom vattet ned i flasken, så det dækker proppen med huller i. Vattet skal forhindre sandet i at løbe "nedenud" af flasken og fungerer samtidig som sidste del af filteret. Kom herefter en kop sand ovenpå vattet. Sandet er filterets fine del. Hvis du har trækul kommes nu et lag trækul ovenpå sandet. Kullet er med til at fjerne dårlig smag fra vandet. Hvis du bruger trækul fra et bål, så er det vigtigt, at det stammer fra rent træ. Du må IKKE bruge trækul fra trykimprægneret træ eller lign. Så kommer du også det næste krus sand oveni og så slutter du af med kruset med grus/småsten. Det skal gerne ende med, at filterets elementer ligger i lag ovenpå hinanden. Nu er filteret klar. Herefter tager du det vand, som du vil rense for urenheder, og hælder ned i filteret, så det skal trække ned gennem først grus, så sand, kul, sand og til sidst vattet inden det drypper nedenud af filteret og ned et et glas. I naturen kan du bruge vand fra søer, åer og lign. Laver du forsøget hjemme, kan du bruge vand fra vandhanen som du "forurener" med lidt kaffegrums, lidt græs fra haven og måske lidt spagnum. Vandet drypper langsomt ned i opsamlingsbeholderen og skal gerne være klart og rent. Ellers kan det filtreres flere gange. Vær opmærksom på, at det første vand ikke er nær så rent som det næste, så man kan med fordel lade filteret løbe lidt, inden man begynder at opsamle det. Hvis du vil drikke vandet, bør du for en sikkerheds skyld koge det, så alle bakterier, parasitter og vira er slået ihjel. Det er kun et ganske lille problem i Danmark, men for en sikkerheds skyld anbefaler Outdoor NU (Og myndighederne) at man koger vandet i 2 x 2 minutter, inden det drikkes. Velbekomme
Det er ikke så vanskeligt at bygge sit eget vandfilter. 
Og det er et godt forsøg at lave med sine børn.